b'\n_START_ARTICLE_\nJungtini\xc5\xb3 Taut\xc5\xb3 darnios raidos komisija\n_START_PARAGRAPH_\nJungtini\xc5\xb3 Taut\xc5\xb3 darnios raidos komisija yra 1992 metais po \xc5\xbdem\xc4\x97s susitikimo \xc4\xafsteigta institucija, pri\xc5\xbei\xc5\xabrinti jame priimtos Darbotvark\xc4\x97s 21 ir Rio deklaracijos \xc4\xafgyvendinim\xc4\x85. Po 2002 met\xc5\xb3 \xc5\xbdem\xc4\x97s susitikimo d\xc4\x97l darnios pl\xc4\x97tros Johanesburge, ji taip pat pri\xc5\xbei\xc5\xabri ir \xc5\xa1ios konferencijos veiksm\xc5\xb3 plan\xc4\x85. Komisija yra Jungtini\xc5\xb3 Taut\xc5\xb3 Ekonomin\xc4\x97s ir socialin\xc4\x97s tarybos sud\xc4\x97tyje ir veikia kaip auk\xc5\xa1to lygio darniojo vystymosi klausim\xc5\xb3 aptarimui skirtas forumas, atviras tiek valstybi\xc5\xb3, tiek nevyriausybini\xc5\xb3 organizacij\xc5\xb3 atstovams. Komisijos susitikimai vyksta kart\xc4\x85 per metus, jai priklauso tos pa\xc4\x8dios valstyb\xc4\x97s kaip ir Ekonominei ir socialinei tarybai.\n_START_SECTION_\nVeikla\n_START_PARAGRAPH_\nKomisijos darbas suskirstytas \xc4\xaf dvejus metus trunkan\xc4\x8dius ciklus, kuri\xc5\xb3 kiekvienas skiriamas tam tikroms temoms, susijusioms su konferencij\xc5\xb3 dokumentais\xc2\xa0\xe2\x80\x93 Darbotvarke 21, Rio deklaracija ir Johanesburgo veiklos planu. Komisija pra\xc5\xa1o i\xc5\xa1 valstybi\xc5\xb3 teikti veiklos ataskaitas, kaip jos \xc4\xafgyvendina i\xc5\xa1keltus tikslus, ta\xc4\x8diau j\xc5\xb3 rengimas neprivalomas, o ataskait\xc5\xb3 formatas nevieningas. Ataskaitos priimamos ir i\xc5\xa1 Jungtini\xc5\xb3 Taut\xc5\xb3 agent\xc5\xabr\xc5\xb3, kaip jos darn\xc5\xb3j\xc4\xaf vystym\xc4\x85si \xc4\xaftraukia \xc4\xaf savo veiklos programas.\n_START_SECTION_\nVertinimas\n_START_PARAGRAPH_\nKadangi komisija neturi priemoni\xc5\xb3 \xc4\xafpareigoti valstybes imtis veiksm\xc5\xb3, \xc5\xbeymiausias jos veiklos rezultatas yra informacijos rinkimas, apibendrinimas ir norm\xc5\xb3 k\xc5\xabrimas. D\xc4\x97l to organizacija yra kritikuojama kaip nesibaigiantis dialogas, nevedantis prie reali\xc5\xb3 veiksm\xc5\xb3 ir priimantis silpnas, abstrak\xc4\x8dias rezoliucijas. Manoma, kad komisijos buvimas nukreipia d\xc4\x97mes\xc4\xaf ir energij\xc4\x85 nuo konkre\xc4\x8di\xc5\xb3 priemoni\xc5\xb3 \xc4\xafgyvendinimo. I\xc5\xa1 kitos pus\xc4\x97s komisija giriama d\xc4\x97l atvirumo ir galimybi\xc5\xb3 nevyriausybin\xc4\x97ms organizacijoms \xc4\xafsitraukti \xc4\xaf diskusijas ir derybas, nors ir sutinkama, kad valstybi\xc5\xb3 atstovai retai atsi\xc5\xbevelgia \xc4\xaf j\xc5\xb3 pasi\xc5\xablymus.'